khistorydata/jeongjo-sjw-relations huggingface dataset:
정조 8년
司諫李兢淵。掌令宋銓。持平洪聖淵啓曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂。一而二二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。李觀源。以啓能之婿。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡爲渠羽翼。糾結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之則速出斬之等語。肆然發惡。而且太甲桐宮之說。果與諸賊。一席酬酢於展開書傳講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。噫嘻。痛矣。亂臣賊子。從古何限。而豈有若逆澤逆白窮凶極惡。載籍以來所未有所未聞者。而若論其窩窟根柢。則最中是已。噫。釀成前茅之逆澤。執手申托者最中也。圖出後殿之凶白。合謀行貨者最中也。此疏獨知之說。賊澤之供。如執左契。謹悉書疏之札。夢獜之招。不啻分明。平日腸肚之糾結。暗地排布之綢繆。殆同泥中之鬪獸。而雖以渠鞫庭自服者言之。問候一款。最爲逆疏之肯綮。而酬酢爛熳。不敢掩諱。此又是渠主張之斷案。而乃於帳殿親問之時。狼毒勃慢之說。尤極憤惋。噫。彼最中。位至列卿。身且休退。國家何負於渠。而非但包藏之心。乘機闖發。以其姪義翊之廢棄。陰懷怨懟之志。潛售窮凶之計。左翊右直。前澤後白。頤指氣使。換面迭投。古今天下。寧有是耶。今此最中。卽是逆澤逆白之窩窟根柢。而窩窟之中。自有窩窟。根柢之中。又有根柢。則亟加盤詰。趁今打破。惟在於最中之嚴鞫得情。而一經推問。遽下島配之命。王章未伸。輿憤益激。請楸子島荐棘罪人最中。更令王府。拿致設鞫。期於得情。夬正王法。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁慶之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。快施王章。噫嘻。痛矣。德相之四字凶言。逆節昭著。中外之人。莫不聞知。苟有一分人心者。孰不欲沬血致討。而惟彼湖西一種不逞之徒。乃敢肆然營護。或稱丈席。或稱私號。至發通文。欲爲伸辨之計者。究厥心腸。誠極叵測。其窮凶情節。未及究覈。遽蒙酌處。獄體不嚴。輿憤轉激。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。貞采之包藏禍心。做出凶書。論其情犯。萬萬凶悖。宜置大辟。以伸王章。而薄配海島。尙今假息。非但輿情憤激。竊恐王綱虧損。請島配罪人貞采。亟令王府。更爲設鞫。夬正王法。答兩司曰。不允。
정조 8년
持平洪聖淵啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有信朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。少不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。夬正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請康津縣量移罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。噫嘻。李普行之罪。可勝誅哉。賦性妖邪。行己暗愎。脅肩諂笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。孤媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知至於何境。有識之憂嘆。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺瞞君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。噫。國榮之罪。可勝誅哉。聖上之倚毗何如。恩造何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠猶屬細故耳。噫。宗社大計。莫急於廣儲嗣一事。則爲今日臣子者。其孰無憂嘆顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公座之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牗下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。李義翊之附麗逆榮。同心沮遏之許多罪案。已悉於院啓之中。而至今倖逭。失之太寬。渠若有一分嚴畏之心。則固當杜門屛跡。含恩俟罪之不暇。而敢懷怨懟之心。陰結亂逆之徒。澤徵璧洞信宿之說。有白親切往來之狀。一一現發於鞫囚之招。而與其叔最中。及從兄義直。暗地排布。密計綢謬。逆澤逆白之凶疏。次第粧出。窮凶情節。綻露無餘。則宜卽嚴覈窮詰。快施當律。一經取招。未及究竟。而遽下全釋之命。獄體之疎虞。輿情之憤鬱。當如何哉。請李義翊。更令王府。設鞫嚴問。期於得情。金養淳。卽崔鍾岳之妹婿也。白疏未及呈之前。鍾岳。袖示於金養淳。其所排斥之說。顯有粧撰之跡。雖以忠臣之裔。特從惟輕之典。至有白放之命。而臣等之所駭憤者。政以忠臣之裔。名出鞫囚。跡涉交通。此其罪。比干連諸罪人。尤有甚焉。請金養淳。亟令王府。更爲設鞫。期於得情。李義直。卽能賊之門徒也。妖譎之行。專襲於尊師之地。怨毒之意。撑着於讐國之日。其所以揣摩希覬者。專出於幸災樂禍。而且以最中爲猶父。義翊爲從弟。家庭之所承受。同堂之所聞見。又如此矣。況以多年廢枳之蹤。常懷乘機肆毒之心。其爲識者之隱憂。亦已久矣。果然凶白。持疏上來之時。歷宿宮村之說。至發於有源諸囚之招。噫嘻。渠以失志怨國之人。乃與凶白。聯枕款款。排布綢繆之狀。明若觀火。昭不可掩。則窩窟根柢。不獨在於最翊。脈絡肎綮。可以得之於義直矣。請李義直。亟令王府。設鞫得情。夬正典刑。罪人任觀周。本以傾邪不正之類。常懷乘時跳踉之心。乃於逆澤凶疏之後。直訪其旅寓。執手殷勤。極口奬詡。至曰爾爲名疏。故不勝欽嘆。特來相見云。噫嘻。痛矣。逆澤疏語。何等凶悖。上而誣逼聖躬。下而誑惑一世。爲白逆之前茅。襲德賊之凶言。苟有一分秉彝之天者。孰不欲食肉寢皮。而觀周亦人耳。獨何心腸。稱之以名疏。奬之以欽歎。至以素昧之人。有此委訪之擧耶。近來人心陷溺。倫綱斁晦。一種不逞之輩。倡其凶說。如此怪鬼之徒。從而響應。名以儒生而如光泰天欽者。甘心護逆。名以朝官而如觀周者。恣意助兇。世道之寒心。容有極哉。且其窮凶情節。旣發於囚供。則其在獄體。亦不可不嚴覈。夬正典刑。請黑山島定配罪人任觀周。亟令王府。設鞫嚴問。期於得情。煥九卽一戴頭之逆孽。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞來之逆節路脈。咸湊於渠身。德相之凶言註釋。莫諱於訊庭。窮凶情節。綻露無餘。而唯我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏。雇人使喚。迃路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。夬正典刑。新除授掌令金敍九。時在京畿坡州地。持平金寅燮。時在陰竹地。請竝斯速乘馹上來事。下諭。答府曰。不允。第四件五件九件十件事。亟停勿煩。下諭事。依啓。
정조 8년
司諫李兢淵啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。噫嘻。痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情跡旣露。負犯至重。決不可一刻容貸。而況且聖中。居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而此輩久逭王章。亂賊無以懲畏。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。遠竄罪人安兼濟。以狎邪小人。附麗凶逆之門。倀鬼於厚謙。鷹犬於獜漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。今古一轍。而善地薄竄。邦刑不加。況今獜謙。雖伏王法。而凶徒盤結。實多伏戎之憂。究覈情節。此賊最爲機括。藉曰狐雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請還寢遠竄罪人安兼濟放送之命。仍令王府。設鞫嚴問。期於得情。依律處斷。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。噫嘻。痛矣。朴宗集之罪。可勝誅哉。渠以乙未罷榜中人。緣於憑覈之無路。尙稽邦憲之亟加。而至於擅刪日記。漫漶義理。其跡至妖。其計叵測。科事之外。不可不一問。請巨濟府絶島安置罪人朴宗集。亟令王府。拿鞫得情。施以當律。今番鞫獄諸賊之情節。俱極巧惡。而減死定配罪人德秀。以逆宦國來之子。德泰之弟。與志恒綢繆之狀。綻露無餘。而前後嚴訊。抵賴不服。究厥情狀。萬萬痛惡。酌處之命。雖出於好生之德。揆以獄體。不可不窮覈得情。請減死定配罪人德秀。亟令王府。更加嚴鞫。夬正王法。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係朝宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一。日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。噫。以國榮之亘萬古所無之窮凶極逆。而得保首領。臥斃牗下。朝廷之刑政紊矣。國人之憤菀深矣。古今天下。寧有是耶。噫嘻。痛矣。國榮貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車沓臻之言聲罪無餘。而最是沮遏大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剮。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂賊何以懼乎。到今輿憤之少洩者。惟在於亟施大逆之律。而徒緣其身之徑斃。未擧應行之極律。然則耇輝。何以有追施之律。尙能。何以有追施之請乎。如此亘古亘今極凶極惡之逆。決不可以常例論。請物故罪人國榮。亟施孥籍之典。夢獜。卽逆澤之食主人也。澤徵之陰謀凶計。夢獜無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪。與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳。卽有白之女婿也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白效力者。靡不用極。其與聞凶疏爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休。卽有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。澤白兩賊。窮凶極惡之罪。實是載籍以來所未有所未聞。則凡有血氣之倫。孰不欲手刃口磔。食肉寢皮。而噫。彼崔光泰金天欽。身居首善之地。反懷護逆之心。挺身立幟。角勝懲討之論。究厥腸肚。與澤白。一而二二而一也。義理之晦塞。人心之陷溺。一至於此耶。此等梟獍之類。決不可島配而止。請島配罪人崔光泰金天欽。亟令王府。設鞫得情。夬正典刑。樂彬。本以妖慝之物。加以凶悖之行。目不識丁而濫竊科第。慾甚充壑而猥叨藩寄。以賊榮爲姪而藉其餘焰。以凶純爲兄而濟以同惡。其貪饕不法。兜攬威權之罪。在渠猶屬薄物細故。而至於沮遏大策。卽渠家叔姪通天之大罪。暗地綢繆。公肆沮戲者。論其情跡。厥罪惟均。而榮旣先斃。情節未究。則今此究覈之道。惟在樂彬。當初薄竄。不過懲貪之政。王章久屈。輿憤益激。而況今澤白兩逆。情節盡露之後。拔根治本之道。尤不容少緩。請甲山府竄配罪人樂彬。亟令王府。設鞫嚴問。施以當律。義翊之許多罪惡。已悉於前啓中。至今倖逭。失之太寬。而在渠道理。固當闔門俟勘。謝絶人客。而敢懷怨懟之心。陰結亂逆之徒。逆澤璧洞信宿之說。賊白親切往來之狀。畢露於鞫囚之招。而與其叔最中及從兄義直。暗地排布。密計綢繆。澤白凶疏。次第粧出。窮凶情節彰著無餘。宜卽窮覈。夬施當律。而一番取招。未及究竟。遽下全釋之命。獄體疎虞。輿情憤惋。請義翊。更令王府。設鞫嚴問。期於得情。快正王法。噫嘻。痛矣。煥程煥周煥九。卽劇逆德相之子若姪也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑斃於囹圄。其在盤問究覈之道。惟在於煥程煥周。而今乃一不嚴訊。遽然酌配。揆以獄體。未免失之太寬。而況德賊孥籍之啓。今方期於準請。則當施應坐一律。尤豈可輕先發配乎。煥周雖已物故。煥九方囚捕廳。請還寢煥程發配之命。仍令王府。竝囚煥程煥九。嚴訊取服。各施當律。有源事。物故停啓。新除授正言鄭益祚。時在京畿楊根地。正言李萬應。時在洪忠道忠州地。請竝斯速乘馹上來事。下諭。答院曰。不允。第三件五件十五件事。亟停勿煩。下諭事。依啓。
정조 8년
行都承旨尹塾疏曰。伏以。泰運鼎新。离光益彰。元子宮相見禮。順成於上元維吉之辰。孝增四殿之嘉悅。慶溢八域之蹈舞。吾東方億萬年磐泰之休。自今日始矣。臣幸忝邇班。獲瞻龍鳳之章。載颺星海之謠。臣子之至榮極歡。豈有踰於斯者乎。迺於千萬夢想之外。謂以臣該房。曠恩特下。畀以陞秩之命。臣驚惶隕越。罔知攸措。以臣無似孤寄之蹤。旣無分寸之長。又蔑絲毫之勞。而從前恩擢。每降於國有大慶之日。昨年陞一資。今年畀一級。有若尋常應施之典。不待下批。促令肅命。引之前席。敷以恩言。仍使之歸誇私門。耀及委巷。歷觀古今。當是日蒙是恩者。凡幾人矣。欲報之德。昊天罔極。恩深而不覺涕淚之無從。榮過而冞切淵氷之若履。伏乞天地父母。無謂臣例讓。亟收成命。俾此畸窮之臣。得免負乘之戒。無致過分之災。千萬幸甚。答曰。省疏具悉。卿其勿辭行公。
정조 8년
副修撰李錫夏疏曰。伏以。臣以姿則至庸騃也。以地則至單寒也。惟我殿下。拂拭之陶甄之。裒然置經幄之任。過福生災。理之必至。弱植易撼。勢所固然。果於日昨朝參。諫臣之啓出。而辭意深緊。論斥嚴重。臣驚懍危悸。罔知攸措。第臣有區區私義之仰暴者。處置之箚。僚議旣定。則臣不必異同。被論之人。玉石相混。則臣或爲顧惜。而臣之伊日請急之章。適在於僚員陳箚之時。事會則不過巧値。情理則在所難强。若如諫臣之言。則爲人子者。其將聞其親病之報。拘於避事之嫌。而遲待聯箚之擧。不思歸視之道耶。果使臣。眞有規避之心。其所徑出。旣係人情之至切。則以此論臣者。不幾於太迫切太苛刻之歸乎。且臣凡於章奏講製等文字。必皆手寫以進者。臣之愚意。誠以告君之辭。必當盡誠致敬故也。伊日陳疏。不待書寫之筆者。蓋由於情私之切急。前習之難改也。諫臣之言。乃以親自書呈。又作臣之一罪者。亦未知出於何意也。論人以罪。何患無辭。而特緣歸護病母。遭此嚴斥者。求之古今。臣實爲始。臣雖不足言。所可慨惜則自臣被論之後。身居禁直者。雖聞親病之報。將無歸省之路。不料孝理之世。緣臣一人。而啓此不韙之風也。此莫非臣言行無素。不能見孚於同朝之致。尙誰尤哉。論勘旣峻。惶蹙徒切。而聖度寬大。不賜允許。尤不勝感泣隕越之至。從今以後。實無抗顔彯纓之路。玆敢略入文字。仰陳危懇。伏乞亟削臣職。以安私分。仍治臣罪。以謝人言。不勝幸甚。臣不敢以見職自居。而憂愛之忱。不能自已。略此附陳焉。日昨朝參。卽歲首盛擧也。冒寒臨門。至誠求助。凡在臣庶。孰不欽仰。而上自大僚。下至三司。亹亹而仰奏者。要不出民憂國計。其所條陳。雖未必盡爲得當。而倘能量宜採納。施諸事爲。使聽言之實。毋遜於求言之念。則當此一歲之初。可見一新之政。豈不休哉。答曰。省疏具悉。尾陳一言。亦足觀省。爾其勿辭察職。
정조 8년
甲辰正月十六日辰時。上御宣政殿。專經文臣殿講入侍時。兼都承旨尹塾。行左承旨李亨逵。行右承旨朴祐源。左副承旨李養鼎。右副承旨吳大益。假注書朴能源李敬五。記注官金健修金鳳顯。檢校直提學徐浩修。二直提學徐有防。檢校直閣金載瓚。待敎李崑秀。以次侍立。試官右議政金熤。工曹判書鄭民始。吏曹參判金夏材。吏曹參議趙鼎鎭。行副司直金思穆尹承烈。敦寧都正柳榮鎭。以黑團領。就外位。上具翼善冠衮龍袍。陞座。引儀引試官以下。入就拜位。行四拜禮後。以次進伏。熤進前曰。朝候猶寒。聖體。若何。上曰。一樣矣。熤曰。王大妃殿氣候。何如。上曰。一樣矣。熤曰。惠慶宮氣候。何如。上曰。一樣矣。熤曰。昨日日氣晴和。元子宮相見禮順成。臣民慶忭。曷有其極。初經大禮。夜來氣候。不瑕有損節乎。上曰。連夜善宿矣。又下敎曰。人日製。何當出令乎。熤曰。領左相俱在病告中。政府出令。臣不敢替行矣。上曰。須於今日往復。一兩日內出令。好矣。專經文臣宋俊載等。以次進講訖。上曰。文臣殿講。便成文具。全不成誦。事極駭然。不通人員退出者。次次捧入禁推傳旨。可也。塾曰。今日殿座時。承旨不可不備員。而同副承旨李時秀。身病猝重。不得參班。何以爲之。上曰。許遞。可也。出擧條仍命書榻敎曰。同副承旨許遞。又命書傳敎曰。日前因湖南伯啓本。道臣則緘推。邑宰則或越俸。或勿敍右職。觀此本道啓本。擧行之慢忽。反有加於湖南。不但大違定式之本意。紀綱所在。萬萬駭然。慶尙監司李秉模爲先緘辭從重推考。列邑守令。當依湖南例處分。自廟堂。枚擧向日傳敎。査問本道。各該守令。亦令指名狀聞事。一體。分付。又下敎曰。戶參持此傳敎出去。措辭申飭。卽爲行會。可也。又下敎曰。判尹進前。漢城判尹金履素進伏。上曰。今日當開座乎。履素曰。以殿座相値。不得坐起矣。上曰。勿以殿座爲拘。卽爲出去開坐。流丏收養死亡收瘞等事。分別。申飭。近日閭巷間。間有時疾死亡之患云。而部官輩。恐或被罪。匿不以聞。事極無狀。亦須招致部官。一一枚報之意。一體嚴飭。可也。又下敎曰。兵判旣無情勢。何可違牌乎。牌去來催促。可也。仍還內。諸臣以次退出。
정조 8년
兼都承旨尹塾坐。左承旨林錫喆坐直。右承旨吳大益坐直。左副承旨鄭東浚未肅拜。右副承旨趙尙鎭未肅拜。同副承旨洪仁浩未肅拜。注書二員未差。假注書朴能源仕李敬五仕直。事變假注書申大龜仕。
정조 8년
尹塾啓曰。明日常參經筵。取稟。傳曰。只晝講。
정조 8년
吳大益啓曰。卽伏見黃海兵使吳載熙。水使徐有和去癸卯秋冬等褒貶啓本。則邊將無一人居下。殊無嚴明殿最之意。竝推考警責。何如。傳曰。允。
정조 8년
吳大益。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
以二十一日。輪對。取稟。傳于尹塾曰。爲之。
정조 8년
吳大益啓曰。合辭方張之時。諫院無詣臺之員。事甚未安。除在外傳旨未下外。大司諫金文淳。卽爲牌招。何如。傳曰。允。
정조 8년
尹塾啓曰。臣依定式。今日進詣仁政殿月臺。入直禁軍等軍裝服色點考後。仍以傳敎內辭意勞問。則皆好在云矣。敢啓。傳曰。知道。
정조 8년
傳于吳大益曰。承旨前望單子入之。
정조 8년
承旨前望單子入之。林錫喆李致中落點。
정조 8년
傳于吳大益曰。新除授承旨牌招。其中罷散人敍用。
정조 8년
吳大益啓曰。副提學沈豐之牌不進推考傳旨。今方捧入。而館錄擧行。旣有成命。如是違牌。事甚未安。更爲牌招。何如。傳曰。允。
정조 8년
傳于吳大益曰。禮兵房承旨入侍。
정조 8년
林錫喆啓曰。事變假注書金孝建。身病猝重。勢難察任。今姑改差。何如。傳曰。允。
정조 8년
金孝建改差。代以申大龜爲事變假注書。
정조 8년
以獻納李集斗牌不進罷職傳旨。傳于吳大益曰。只推。
정조 8년
傳于吳大益曰。右承旨入侍。
정조 8년
以慶尙監司英陽民家失火事狀啓。傳于林錫喆曰。各別顧助事。回諭。
정조 8년
以原春監司啓本。遺棄兒收養事。傳于吳大益曰。申飭列邑。另加搜訪之意。回諭。
정조 8년
傳于吳大益曰。明日殿講。待下敎爲之。
정조 8년
以原春監司各邑上納給代錢。令廟堂稟旨事狀啓。傳于吳大益曰。廟堂相持。尙不稟處。此亦民事。遲滯可悶。以春等蔘價。推移許劃。事甚便好。以此施行之意。令廟堂。行會。
정조 8년
江華留守狀啓。婚葬過時之類。未及助給。惶恐待罪事。傳于吳大益曰。勿待罪事。回諭。
정조 8년
黃海監司狀啓。龍媒僉使權應鎰。以權應鑑書來。而莫知誤書。有此相左之擧。惶恐待罪事。傳于吳大益曰。勿待罪事。回諭。
정조 8년
黃海水使狀啓。龍媒僉使權應鎰。以權應鑑修啓。有此相左之擧。惶悚待罪事。傳于吳大益曰。勿待罪事。回諭。
정조 8년
尹塾。以弘文館言啓曰。新錄事。命下矣。今方齊會本館。雖已備員。而副校理鄭在信在外。上來遲速。有難等待。不得已與在京僚員。相議圈點。而校理李頤祥。副修撰姜忱李錫夏牌不進傳旨未下。修撰李泰永。以測候官。監象監入直。旣有在京僚員。而不參會圈。則有違館規。不得擧行。何以爲之。敢啓。傳曰。知道。以此之故。違牌人員。昨夜皆令許遞。而李頤祥等三人。玉堂之尙在傳旨未下中。因何委折而然。必是政院不捧傳旨之致。當該承旨。從重推考。違牌玉堂與修撰李泰永。竝許遞。
정조 8년
傳于吳大益曰。明日儒生課試。館閣六曹堂上及學敎授。不可不備員進參。在外及未肅拜人員。竝許遞。政官卽爲牌招開政。以在京無故人差出。待下批仍卽牌招察任。明日開坐時。應參堂上大臣外。無或懸頉之意。預令嚴飭。
정조 8년
有政。吏批。判書徐有隣進。參判金夏材牌不進。參議趙鼎鎭進。右承旨柳誼進。以趙尙鎭爲承旨。李福徽爲司諫。李頤祥爲副修撰。尹塾爲知春秋。李亨逵爲同春秋。金履正爲掌樂正。林道浩爲中學敎授。宋時淵爲典牲主簿。朴東俊爲典設別提。金樂淳爲鳳山郡守。具善德爲長淵縣監。
정조 8년
兵批。判書李𡊠病。參判洪良浩入直進。參議李致中未肅拜。參知鄭存中病。右承旨吳大益進。僉知單洪應辰。副護軍單金相玉曺遠振。副司直單李柱國朴祜源具㢞洪秀輔李時秀趙興鎭李文源趙英鎭徐有成金履正李頤祥愼師稷權儐。副司果單李泰永權以綱姜忱李錫夏。
정조 8년
傳于林錫喆曰。時無見窠。陞資後卽欲除此職而未果。中和府使洪仁浩。承旨除授。
정조 8년
承旨前望單子入之。鄭東浚落點。
정조 8년
以承旨房望筒。傳于吳大益曰。仍。
정조 8년
傳于吳大益曰。明日泮試。六曹堂上。不可不備員進參。刑曹參議有闕之代。前望單子入之。待下批牌招察任。
정조 8년
傳于吳大益曰。須有特敎。可以通方外。明日泮製。係是罕有之擧。特爲通方外事。卽爲。分付。
정조 8년
吳大益。以內醫院官員。以都提調意啓曰。金濟默。從自願拔例收用。韓重鼎。從自願內鍼醫收用事。命下矣。兩廳姑無見窠。待有窠。以爲收用之地。何如。傳曰。允。
정조 8년
林錫喆。以都摠府言啓曰。副摠管鄭昌順。以刑曹參判。本曹坐起晝仕出去之意。敢啓。傳曰。知道。
정조 8년
吳大益。以吏批言啓曰。侍從臣父年七十人。每於歲首。抄啓加資事。載在法典矣。侍從臣父年七十人。別單書入之意。敢啓。傳曰。知道。
정조 8년
吳大益。以吏批言啓曰。士族婦女年九十夫人。抄啓封爵事。載在法典矣。士族婦女年九十夫人。別單書入之意。敢啓。傳曰。知道。
정조 8년
尹塾。以戶曹言啓曰。計士金啓曾。從自願拔例收用事。命下矣。從自願籌學訓導陞差之意。敢啓。傳曰。知道。
정조 8년
尹塾。以禮曹言啓曰。來二月初四日。景慕宮春享大祭親行時。省牲省器。依例以親臨磨鍊擧行。敢稟。傳曰。謹當躬行矣。
정조 8년
林錫喆。以兵曹言啓曰。專經武臣講官減下人員及加抄啓人員。別單書入之意。敢啓。傳曰。知道。
정조 8년
林錫喆。以備邊司言啓曰。本司武郞廳權正遇。奔走勤仕。已滿十五朔。依例六品遷轉事。捧承傳施行。何如。傳曰。允。
정조 8년
吳大益。以軍器寺官員。以都提調意啓曰。本寺官員。如有窠。丁彙泰擬入事。命下矣。本司今無見窠。依下敎。待闕擬入之意。敢啓。傳曰。知道。
정조 8년
吳大益。以成均館官員。以知館事同知館事行大司成意啓曰。今正月儒生上旬輪次。今十八日定行之意。敢啓。傳曰。知道。
정조 8년
吳大益。以賑恤廳言啓曰。兵曹標下軍金聖得。今正月初九日太平館契館井洞近處。得七歲男兒乭伊。欲爲率養。告于西部。自該府同月十二日牒呈。故依願施行。帖文追後成給之意。敢啓。傳曰。知道。
정조 8년
吳大益。以賑恤廳言啓曰。連二契尊位安尙恒。今正月十六日板廛屛門近處。得六歲男兒癸成。告于東部。自該部。同月十七日牒呈領付。故依節目留養之意。敢啓。傳曰。知道。
정조 8년
吳大益。以義禁府言啓曰。保放罪人林仁浩康文祥鄭國臣等。還囚後擧行之意。敢啓。傳曰。知道。
정조 8년
吳大益。以義禁府言啓曰。因慶尙監司李秉模狀啓。刑曹粘目內。大丘判官洪元燮。移本府處之事。允下矣。洪元燮。時在任所云。依例發遣府羅將拿來。何如。傳曰。允。
정조 8년
吳大益。以義禁府言啓曰。保放罪人林仁浩還囚照律事。曾有下敎矣。林仁浩。依下敎。還囚後。照律以入之意。敢啓。傳曰。知道。
정조 8년
義禁府啓目。鍾城府使崔原情云云。問目內辭緣。泛稱進晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。春寒尙峭。滯囚可悶。依本律。今日內勘放後草記爲良如敎。
정조 8년
義禁府啓目粘。參禮前察訪康文祥回啓云云。雖曰在官無幾。不能覺察之罪。在所難免。以此照律爲白乎旀。當該磨勘時兼官礪山府使金相勳。旣已身故。勿論。何如。判付啓。依允爲旀。康文祥。旣不勘簿。分揀放送爲良如敎。
정조 8년
義禁府啓目粘。參禮前察訪鄭國臣回啓云云。春還分給之時。一例抛置。矇不摘發之罪。在所難免。以此照律。何如。判付啓。考律勘放後草記爲良如敎。
정조 8년
義禁府照目。長水前縣監林仁浩矣。已遲晩二百三十兩私用外。全羅監司趙時偉狀啓。還穀糶糴。法意甚重。散錢立本。朝禁至嚴。而本縣還穀之或幻弄而立本。或那移而欠逋。已在於春初開糶之時。而始發於今番反閱之日是白乎所。守令不能如法遵守。先以身犯。則奸吏無所顧忌。從以偸弄。其所虛留米粗。至於二千九百九十七石零之多。事未前聞。實所駭痛是如乎。莫重還穀。不能典守。致此虛留。又從以那移錢分之罪。令攸司照法。稟處罪。從重論杖一百收贖。告身盡行追奪。流三千里定配。私罪。奉敎。如斗小邑。欲充谿壑之慾。諸般所犯。不一其端。無非罔赦之罪。特因渠年老。刑推分揀。只令照律是如乎。不可以數朔滯囚。少贖其罪。依本律勘放爲有矣。以勿限年擧行爲旀。功議乙良。但於杖數計減爲良如敎。
정조 8년
掌令宋銓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。謂削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府嚴問。夬正典刑。答府曰。不允。第四件事五件事。第九件事。第十件事。亟停勿煩。
정조 8년
吏曹判書徐有隣疏曰。伏以。三陽載回。百祿滋至。元良膺以貞之慶。輔養行相見之禮。億萬年無疆之休。鞏基於斯。八域延頸。百僚蹈足。仍伏念。臣於千萬夢想之外。忽伏承天官新命。臣誠震懍悸恐。神精爽惑。莫省措躬之所也。噫。臣之一身。非臣之有。豈敢一毫飾讓於天地父母之前哉。今日朝著之上。紆靑拖紫。列于庶位者。何莫非我殿下涵育陶鑄中人。而若其浹骨之恩澤。遍體之雨露。求之往古。未有如臣之比也。寸心只切於粉糜。塵報都付於殫竭。不量材具。不計僨誤。世所稱要職淸官。峻秩華選。不少辭巽。輒皆冒膺。未效一分蛇珠之酬。反取四方鵜梁之譏。每當中夜無寐。不禁感淚。愧汗之交逬。況玆東銓長席。是何等任也。人物權衡之所屬。世道汙隆之所係。歷數前後。初無無似如臣而濫厠其間者。竊意則哲之明。諒臣譾劣。慈覆之仁。鄰臣滿盈。特放一步之地。不畀千勻之擔。乃者誤恩。忽出望外。殆若微蚊之負山。瞎馬之臨津。且驚且怳。五內如焚。目今才彦。雖曰眇然。宿趼新剡。豈云全乏。設令擧一國而無一人。堂堂淸朝。安庸以臣而苟然充位。稱之曰大冢宰哉。藻鑑之不明。聞見之孤陋。猶屬前輩例讓之語。琢辭飾文。依樣效顰。有非臣所暇及也。昨日賞典。異於他政。飭敎旣勤於再違。初心難守於三召。不得不拚棄廉隅。蒼黃出肅。而百爾思惟。萬不襯着。因仍蹲據。斷無是理。時値殿座。跡忝侍衛。末由蠢動。未免懸頉。臣罪至此。尤合大何。玆敢瀝血爲章。仰瀆崇嚴。伏乞天地父母。曲賜照臨。亟遞臣新授之職。以重名器。仍治臣瀆擾之罪。以肅朝綱。不勝大願。答曰。省疏具悉。卿其勿辭行公。
정조 8년
副提學沈豐之疏曰。伏以。三陽回泰。百祿滋至。禮成相見。頌騰以貞。億萬年無疆之休。鞏基於斯。八域延頸。小大同情。仍伏念。臣猥叨出納。罪著溺職。罰止薄罷。惶隕靡措。不意玆者。除命遽降。恩敍繼下。以臣爲弘文館副提學。臣誠惝怳悸恐。不省攸措。噫。臣之本末長短。聖明之所俯燭。通朝之所共知也。以學則魚魯之厪辨。以識則管蠡之至小。不足比數於驅使之末。而幸逢聖明之世。偏蒙特達之恩。自從班而躋宰列。不過費五六寒暑。而敎胄之華也。參謀之要也。佐銓之淸也。無不兜攬而遍歷。又況數年以來。頻忝邇列。瞻依日月。薰沐雨露。涯分過溢。志願滿足。外此尺寸之進。實非夢想之及。而今乃一朝。裒然爲經幄群彦之首。上以累則哲之明。下以貽有識之譏。自顧駭汗。氷炭交中。啓沃論思。何等峻選。而況且一館之長。地望自別。雖使古名碩當之。猶且逡巡却顧。而如臣譾劣。最居人下。回想年前。橫經侍講。絲毫蔑效。愧懼尙切。今何敢徒恃寵靈。冥陞冒居於千萬不近似之職。反玷我聖上右文之治乎。狗矢盌盛。不幸相類。濫竽竊吹。自知甚明。若無人非。必有鬼猜。臣身狼狽。雖不足恤。其於國事之憤誤何哉。況今新錄之命。尤有所萬萬不敢當者。遴揀之重。最稱瀛選。取捨之責。專在長僚。以臣昏庸之姿。愚陋之識。顧何可主張其事。進退才彦。仰贊文敎俯叶公議哉。且臣有區區難安之端。同罪承宣。尙在譴罷。而惟臣獨蒙收敍。先被除旨。今若諉之以職名之有殊。而恬然承膺。則揆以廉防。人謂斯何。反復思惟。末由進身。召牌之下。冒犯違傲。瀝血陳懇。仰瀆崇嚴。伏乞聖慈。俯垂鑑諒。亟遞臣所帶之職。仍令選部。勿復檢擬。以重官方。以安私分。千萬幸甚。答曰。省疏具悉。同罪承宣。纔命敍用。卿其勿辭。斯速會圈。
정조 8년
甲辰正月十七日巳時。上御觀物軒。右承旨入侍時。右承旨林錫喆。假注書李敬五。記注官金鳳顯。記事官李崑秀。以次進伏訖。上命書傳敎曰。今聞承宣言。不可一敍一否。前承旨趙興鎭敍用。又命書傳敎曰。昨日慶尙監司推考傳敎還入。自甚至之甚字。至錄啓之啓字。十九字抹下。仍命退。承史以次退出。
정조 8년
甲辰正月十七日巳時。上御觀物軒。禮兵房承旨入侍時。兼都承旨尹塾。行左承旨李亨逵。假注書朴能源。記注官金健修金鳳顯。以次進伏訖。上命亨逵書副提學箚批訖。命書傳敎曰。會圈命下之後。如是違牌。事體所在。極爲未安。副提學沈豐之。從重推考。使之從速擧行。又命書傳敎曰。副學批下。更卽牌招察任。上命塾書傳敎曰。欲存朝體而已。朝參日離次卿宰罷職人敍用。日前欲爲提敎而未果。一敍一否。事近班駁。所坐亦不過襲謬。前府使李文源趙英鎭。竝蕩滌敍用。或因前望。或因他事。有收敍之擧。同罪未敍之人。此後該房登筵時。微稟之意知悉。仍命退。諸臣以次退出。
정조 8년
甲辰正月十七日酉時。上御觀物軒。坐直承旨入侍時。右承旨林錫喆。二直提學徐有防。假注書李敬五。記注官金鳳顯。記事官李崑秀。以次進伏訖。上命書傳敎曰。節製科次。內閣提學與兩館提學。同參考試。纔有定式。明日儒生課試。內閣提學。一體進參之意。分付。在外提學中家近人。使之趁期上來進參。取見本館謄錄。春秋館知事同知事。以閣官進參。而內閣設置之後。館閣之制始備。內閣直提學。亦宜進參。以此定式施行之意。令本閣本館知悉。又命書傳敎曰。明日儒生課試。旣命入侍。科次對讀官。不可以本館郞官爲之。以參謁學敎授待令。分考之際。員數不足。且是節製科次。直閣待敎及入直玉堂。亦爲對讀事。分分。上曰。春秋館堂上中兼帶文任及臺職人許遞。今日政。以在京無故人差出。待下批一體牌招。出榻敎又命書榻敎曰。左承旨許遞。今日政差出。上曰。明日節製。一提學罔夜來參之意。分付。六曹參判參議竝參與否問入。賤臣承命出傳。還奏曰。參判參議皆進參云矣。上命書傳敎曰。右副承旨。聞其實恙。無以供劇云。許遞。前望單子入之。又命書傳敎曰。出補今已經歲。及今召還甚便。中和府使洪仁浩。今日政內遷。上曰。兵曹參議李致中仍任。出榻敎又命書傳敎曰。續大典節日製條有曰。元月七日三月三日七月七日九月九日。政府六曹諸館堂上。詣泮宮試取云云。今聞本館言。三九七日則六曹進參。人日則只判堂進參爲言。事之無謂。莫甚於是。旣有續典成憲。而本館。只憑吏胥之言。擧行如是錯誤。大司成閔鍾顯推考。明日課試。六曹諸堂。依法典一竝進參事。言于政府。仍下敎曰。此傳敎。卽爲頒布六曹。如有無故不參者。自政院各別。申飭之意。分付。番次苟簡。典設別提典牲主簿呈辭代。今日政使之差出。政官牌去來。申飭。可也。又命書傳敎曰。明日晝講。經筵官皆參。泮試停。又下敎曰。政望催促入之。賤臣承命出。持望筒入。上曰。明日節製設場時。來稟政院之意。分付成均館。可也。仍命退。承史以次退出。
정조 8년
兼都承旨尹塾坐。行左承旨朴祐源坐。行右承旨吳大益坐。左副承旨林錫喆坐。右副承旨柳誼坐直。同副承旨趙興鎭坐直。注書二員未差。假注書朴能源仕直李敬五仕。事變假注書申大龜仕。
정조 8년
吳大益啓曰。合辭方張之時。諫院無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 8년
吳大益啓曰。新除授左副承旨鄭東俊。時在平安道成川府任所。同副承旨洪仁浩。時在中和府任所。竝斯速乘馹上來事。下喩。何如。傳曰。允。
정조 8년
吳大益啓曰。新除授同春秋李亨逵。時無職名。令該曹口傳付軍職。何如。傳曰。允。
정조 8년
承旨前望單子入之。朴祐源柳誼落點。
정조 8년
吳大益啓曰。新除授承旨柳誼。以前任谷山縣監。方在解由未出中。何以爲之。敢稟。傳曰。解由勿拘。
정조 8년
尹塾啓曰。新除授承旨柳誼。方在罷散中。何以爲之。傳曰。敍用牌招。
정조 8년
工曹參判前望單子入之。金尙集落點。
정조 8년
刑曹參判前望單子入之。李獻慶落點。
정조 8년
傳于柳誼曰。坐直承旨入侍。
정조 8년
吳大益。以弘文館言啓曰。本館上番副校理臣林道浩。以兼中學敎授。今日成館課試時。參謁進參事。書仕出去之意。敢啓。傳曰。知道。
정조 8년
吳大益。以都摠府言啓曰。入番副摠管鄭昌順。以刑曹參判。今日人日製六曹堂上進參事。成均館晝仕出去之意。敢啓。傳曰。知道。
정조 8년
吳大益。以義禁府言啓曰。今日人日製時。本府都事。皆爲赴擧。武都事一員。本府入直。而當直入直都事。公事回公都事及成均館禁亂都事。無以推移。假都事三員。令該曹依例差出。以爲分排之地。何如。傳曰。允。
정조 8년
吳大益。以義禁府言啓曰。時囚罪人林仁浩照律公事。判付內。依本律勘放。以勿限年擧行。功議但於杖數計減。鄭國臣査啓回啓。判付內。考律勘放後草記。崔原情公事。判付內。依本律。今日內勘放後草事。命下矣。林仁浩。功議各減一等。杖八十收贖。告身盡行追奪。慶尙道醴泉郡。勿限年定配。鄭國臣。本府議啓內。當年捧糴與磨勘。渠以遞歸之故。旣不躬當。則虛錄之罪。雖或發明。該驛還穀之流來反勘。在於癸未之前。則春還分給之時。一例抛置。矇不摘發之罪。在所難免。罪取考律文。則續大典倉庫條有曰。虛錄掩置之後官徒配。勿揀赦前。大典推斷條有曰。犯私罪杖一百以上之罪。告身盡行追奪矣。鄭國臣。告身盡行追奪。洪忠道黃澗縣新興驛。徒三年定配放送。崔。咸鏡監司李命植狀啓內。邊禁約條。何等嚴重。而常時不能察飭。致有此冒禁犯越之擧。其在重邊情之道。萬萬驚駭。罪取考律文。則續大典禁制條有曰。犯越地界。邑守令邊將。不能摘發。而現捉於節度使。則守令邊將。邊遠充軍。大典推斷條有曰。犯私罪杖一百以上之罪。告身盡行追奪矣。崔。告身盡行追奪。慶尙道泗川縣邊遠充軍放送。而竝以本府議啓及全羅監司狀啓內辭意。具罪目。依例發遣府書吏羅將。狎送于各其配所。何如。傳曰。允。
정조 8년
左議政李福源箚曰。伏以。相見者。士之禮也。以儲貳之尊。而下與人臣。揖讓進退。處以賓主師友之際。而行匹士相與之禮。此爲何等盛節。何等曠擧。昔之宿儒長德。蓋多逡巡前却。而今使不肖之身。冒當非常之禮。不已僭乎。日辰良吉。禮儀粲然。岐嶷之姿。如日初昇。仰天顔之嘉悅。慶邦基之鞏固。大小臣工之升堂而環席者。莫不相顧喜色。迭獻賀語。而臣乃忭歡之中。愧與懼竝。退歷累日。一味怵惕。良以環視其中。眞箇空空匪分之榮。無以堪之也。且禮有施報。義有名實。臣旣虛帶重任。謬膺盛禮。晉接之期。僅以月計。輔養之職。末由自效。是則有施而無報。有名而無實也。臣何敢焉。玆敢不揆濫猥。不避陳腐。略拾古先之緖餘。或覬萬一之裨補。一曰先身敎。先儒之言曰。硏窮于口吻者淺。觀感于躬行者深。收效於師保者遠而疏。型範於君父者親而切。蓋君子之道本諸身。身正則百官萬民無不正。況於儲貳之近且親乎。止慈之德。貴在立敎。遇物之誨。莫如修身。今殿下。上奉兩聖。至性因心。養隆千乘。禮篤三朝。敎以孝也。惻怛之心。愛人及物。如齊王之釁鍾舍牛。如宋帝之潄水避蟻。敎以仁也。昧爽丕顯。整衣端拱。瞻屋漏而如對神明。莅暬御而如臨朝廷。敎以敬也。言必無戲。視必毋誑。政敎皆推於至誠。文章亦本於實學。敎以誠也。以至一言之發。必曰元子之所當聞。一事之行。必曰元子之所當觀。造次之際。跬步之間。常使受之而可法。監之而可師。無斁之訓。浸灌于內。不遠之則。儀刑于外。則仁聖在上。明睿在下。視聽呼吸。一氣無間。斆學之親切。孚感之敏速。表端景正。理固自然。導率成就之功。將必有不待他求而得之於天倫日用之間矣。二曰導良知。傳曰。大人者。不失赤子之心者也。從古學者之困而知。迷而復者。及其成功。可聖可賢。而終不若因其知能之本然。初無困迷之可言。而直躋於大人地位也。惟我元子。沖齡睿質。其天也全。感欲未萌。澹然虛靜。譬諸蒙之象。山下之泉。涓涓始出。天一眞源。不混泥沙。爲川爲海。亶在導之之如何耳。宜於此時。察其性習之近遠。辨其人道之危微。養其孝悌固有之德。達其眞實無僞之心。遊嬉飮食之際。步趨應對之間。隨事誘掖。觸類引伸。今日推一善端。明日擴一良心。常加繼續光明之工。毋有壅閼間斷之患。而亦須勿助。優游涵泳。順其自然。至于成德。則養正作聖之功。實基於此。伏況天挺溫文。卓絶常人。符表之祥異。視瞻之凝遠。大受之器。一見可決。以此不世之姿。當此未發之時。苟能善導其良知。則庶見事半而功倍矣。三曰謹保護。顧今蒙養之方。必須睿體康寧然後。身敎可行也。良知可導也。天佑東方。篤生聖嗣。百靈之所拱衛。萬姓之所祈祝。祥和日來。茀祿川增。何保護之可憂。而區區下情。尙恐貴之至而或涉於宴安。愛之篤而或專於恩勤。飢飽涼煖之或違其度。節宣起居之或失其宜。方當血氣未充。嗜好未定。保嗇之方。如護稚陽。飮食則欲其淡而不欲其甘。氣體則欲其勞而不欲其逸。風寒宜愼。而不可以太燠也。醫藥宜近。而不可以輕試也。要之。念念畏謹。平平調護。毋使外至之邪沴。得于天和而已。程子。以爲後世傅德義之道。固已疎矣。保身體之法。無復聞焉。臣則曰。能知保身體之法。則六候順軌。百體從令。志氣日躋於淸明。筯骸日就於堅固。傅德義之道亦不外。是矣。四曰擇左右。三代所謂左右。賢士大夫也。後世所謂左右。宦官宮妾也。古今異宜。沿襲已久。保傅傳古制。固難盡復。而就其遺意。倣其大體。則亦庶矣。元子方在提抱之中。師保未設。僚屬未置。其勢不得不與阿保中涓之類。親近而狎遊。學言學步之時。燕私供奉之際。耳濡目染。多在此輩。今於近習卑末之中。欲求古所稱寬柔慈惠溫良恭謙愼而寡言者。則誠未易得。而亦須得心地吉善性行忠謹之人。以備朝夕左右之任。而毋使不正之人。匪禮之事。或干於其間。然後方可無一齊衆楚之患矣。大抵擇賓僚固難。擇近習尤難。此事雖小。所關甚大。切乞深留聖意焉。五曰儲賓僚。睿質夙就。慶運方來。豫建之禮。不日將擧。政宜廣選端方。以待胄筵。昔司馬光。薦李寔等三人。請令伴讀皇子。臣則旣不能進盡輔導之責。又不能薦引遺逸之士。孤恩負職。有愧古人。日前朝參時。猥以抄選事仰陳。請令銓曹。搜訪甄選。而此不但求之於巖穴草野之間。如在廷諸臣之本末長短。卽聖鑑之所已悉燭。此惟在默加識別。豫爲儲待。縟禮之日。擧以措之耳。先王之建太子。必擇九德之師。六行之傅。今之選賓僚。要當以夫子所稱三益三損。爲取舍之法。蓋直則聞其過。諒則進於誠。多聞則進於明。士之取友。尙以此爲先。況以千乘之尊。輔元良之重。而迺於賓僚遴選之初。獨不思損益之義乎。夫良知之導。而睿德可以成矣。保護之謹。而睿體可以安矣。左右必擇。則內敎正而無近昵移染之患矣。賓僚豫儲。則外傅得而有師友輔翼之功矣。若論其大本要道。則上所稱身敎是已。聖人之化。譬如天地。一德健順。萬品生成。流形賦性。一歸至敎。況以父子之親。兼有君師之嚴。聲律身度。不言而喩。此豈左右之所敢及。賓僚之所能與哉。然臣之以此說爲第一條者。惓惓愚忱。豈但在於成就。睿德而已。竊覸我聖上。聰明睿智。冠絶百王。學貫天人。智周事物。而乾綱獨運。英氣太露。臣皆所敎。士無敢言。如臣等輩。雖有十百。碌碌充位而已。實無匡拂裨益之望。顧今宗祊之所係。聖心之所托。惟在尺衣之元子。愛護之誠。導迪之方。發於至情。非特勉强。倘殿下。言必務於裕昆。動必思於貽燕。來諫受善。而恐元子之或忽於諭敎也。菲衣卑室。而恐元子之或過於居養也。幽獨乃得肆之地。而益加齊莊。恐睿儀之或懈也。寒暑有停講之例。而不輟討論。恐睿工之或間也。隨處隨時。一念憧憧。一惟觀法於元子。鑑戒於元子。是圖是勉。常如嚴師强輔之在於左右。則事事言言。篤實輝光。天理不期存而自存。人欲不期遏而自遏。將見聖德益隆。睿質益盛。太平萬歲。自今伊始。不亦休哉。傳曰。其爲父子兄弟。足法而後而民法之也。惟聖上懋哉。職事所及。猥有塵瀆。語雖涉於荒陋。意則切於忠愛。僭易之誅。臣不敢辭。答曰。省箚具悉卿懇。蒙養之方。悉在於是。予讀之屢回。曷任激感。尾陳箴規。又屬寡躬身心之工。另欲常常體察。措諸日用之間耳。仍傳曰。此批答。遣史官。傳諭于左議政。
정조 8년
左參贊金華鎭疏曰。伏以。泰運載回。茀祿滋至。元子宮相見禮。迺在上元令節。此實宗社無疆之休。歡欣慶忭。擧國同情。卽因泮試之設行。有應參人毋或懸頉之飭敎。在臣道理。曷敢不顚倒承命。而第臣老母。年迫八耋。床席爲命。寧日恒少。以臣情私。夫豈有從宦之望。而間或趨承於特召之時。亦嘗自效於起居之班者。雖出於粗伸分義之計。至於前後公會之屢闕進參。卽臣情理之不獲已也。況今母病。重添於輪行感冒。幾至旬日。而痛勢一向無減。寒熱交攻。飮啖全廢。氣息凜綴。省覺不明。連灌藥物。少未責效。臣方左右扶將。萬無頃刻離捨之路。玆不得不疾聲仰龥於孝理之下。伏乞聖慈。天地父母。俯垂鑑諒。亟賜變通。使莫重國試。得以備員。仍命重勘臣逋慢之罪。以安私分。以勵公法。不勝幸甚。答曰。省疏具悉。卿其勿辭。救護母病。
정조 8년
司諫李福徽疏曰。伏以。臣衰病昏憒。百無肖似。臺端一步。理宜自劃。不意玆者。薇垣亞長之命。又下於千萬意外。且驚且愧。罔知所措。仍伏念。臣之九耋老父。居常凜綴。長在床褥。近日以來。素患頭眩腰痛之症。一倍添劇。奄奄不省。臣方左右扶將。日夜煎灼。以此情勢。其何以離捨病側。奔走職事乎。庚牌之下。承膺無路。玆敢隨詣闕外。冒陳情懇。伏乞聖慈。曲賜體諒。亟許鐫免。仍命選部。勿復檢擬。以伸至情。千萬幸甚。答曰。省疏具悉。爾其勿辭。救護母病。
정조 8년
甲辰正月十八日辰時。上御春塘臺。上旬輪次科次入侍時。行左承旨朴祐源。左副承旨林錫喆。右副承旨柳誼。同副承旨趙尙鎭。假注書朴能源李敬五。記注官金健修金鳳顯。以次進伏訖。上命書傳敎曰。侍衛軍兵毛具。上曰。日勢已晩。斯速懸題。此科無異謁聖。時刻亦勿緩緩。三分一收券後。諸試官待令于集春門外。微稟于政院。大司成與戶判。留待畢捧後。率諸生入侍之意。注書馳詣泮宮。傳于大臣。懸題後書題以來。可也。敬五承命往傳。以表題奉入。上曰。題出何章。亦何意思。更爲問入。可也。賤臣承命往傳。還奏曰。題則出於旣醉章。而文王武王。孝思格天。天乃錫此聖孫云矣。申時命科次入侍。讀券官奎章閣檢校提學李徽之。右議政金熤。右參贊徐浩修。知春秋館事嚴璹尹塾。弘文館提學徐有隣。藝文館提學鄭民始。同知春秋館事李亨逵吳大益。二直提學徐有防。吏曹參判金夏材。參議趙鼎鎭。戶曹判書鄭一祥。參判趙時俊。參議李鎭恒。禮曹參判徐晦修。參議金峙默。兵曹判書李𡊠。參議李致中。參知鄭存中。刑曹判書金魯鎭。參判鄭昌順。參議李獻慶。工曹參判金尙集。參議尹履相。大司成閔鍾顯。對讀官檢校直閣金載瓚。中學敎授林道浩。東學敎授林濟遠。南學敎授李度謙。西學敎授李兢淵。修撰李鼎運。待敎李崑秀。以次進伏。大提學黃景源。以服制。自外退出。對讀官兵曹正郞李東稷。佐郞徐瀅修。承命追入進伏。上命諸試官分考各取。進前合考。居首三中尹之鉉。三下閔鍾吉。草三下安光宇尹養烈。以次出搒。仍還內。諸臣以次退出。
정조 8년
甲辰正月十八日辰時。上御觀物軒。左承旨入侍時。左承旨林錫喆。假注書朴能源。記注官金健修。記事官李崑秀。以次進伏訖。上曰。注書出去。成均館整齊與否知入。賤臣承命出。回奏曰。姑未整齊矣。上曰。兼春秋出去。方外儒生來待與否知入。健修承命出。回奏曰。儒生今方次次流入矣。上命書傳敎曰。通方外下敎。昨夜頒布。儒生必多未趁者。齊到後。言送政院。待下敎開場之意。卽爲。分付。上曰。今科試題。政府出乎。文衡出乎。知入。可也。健修出傳回奏曰。文衡出試題云矣。上命書傳敎曰。今日科次殿座時。承旨不可不備員。在外承旨許遞。前望單子入之。待下批牌招察任。仍命以朴祐源出牌。斯速擧行。上曰。下注書及兼春秋一員入侍。李敬五金鳳顯進伏。上曰。政府堂上諸員。幾人入來乎。知入。可也。健修承命出。錄入仍奏曰。左相。以病不來云矣。上命書傳敎曰。懸病春秋館堂上及工曹參判許遞。前望單子入之。待下批牌招。先進去後謝恩。又命書傳敎曰。最是久次。乃叔之姪。業欲陞擢而未果。同春秋適有窠。左副承旨吳大益除授。上曰。今日殿座時。侍衛別雲劍外。只入直磨鍊。雲寶劍置之。挾輦。以弘化門入直軍六十名出用。出榻敎仍命書傳敎曰。捧券後旣命入侍。科次殿座處所。以春塘臺爲之。政府以下。待捧券。持試券率諸生。由集春門入來。使之帳前坼名之地。此是罕設之科。有此召見之擧。以此卽令本館。知悉擧行。旣是殿座。政府以下。皆以黑團領來待。仍命敬五往試所。試題使之捧入。以儒生呈券後勿使退去之意。傳諭于考官。上命書傳敎曰。都堂錄。明日爲之之意。言于都堂。仍命退。諸臣以次退出。
정조 8년
兼都承旨尹塾病。行左承旨朴祐遠坐。行右承旨吳大益病。左副承旨林錫喆坐直。右副承旨柳誼坐。同副承旨趙尙鎭坐直。注書二員未差。假注書朴能源仕李敬五仕直。事變假注書申大龜仕。
정조 8년
朴祐源啓曰。明日景慕宮酌獻禮親祭齋戒。再明日動駕相値。視事。頉稟。傳曰。知道。
정조 8년
趙尙鎭啓曰。卽伏見洪忠兵使李潤禧去秋冬等褒貶啓本。則洪州營將李周爀題目。宜置中考。而置諸上考。致勤點下。殊無嚴明殿最之意。推考警責。何如。傳曰。允。
정조 8년
林錫喆啓曰。合辭方張之時。兩司無詣臺之員。事甚未安。除在外受由傳旨未下外。未肅拜呈告人員。竝卽牌招。何如。傳曰。允。
정조 8년
朴祐源啓曰。卽者議政府錄事來言。都堂錄爲之事命下。而領議政鄭存謙。身病甚重。大提學黃景源。方遭服制。不得擧行云矣。敢啓。傳曰。領相雖不進參。若有文衡。則替行圈事。已例班班。更以此意。言于政府。待文衡出仕。卽爲擧行。
정조 8년
傳于林錫喆曰。左承旨入侍。
정조 8년
傳于朴祐源曰。有司堂上漢城判尹入侍。
정조 8년
趙尙鎭啓曰。備局有司堂上徐有隣趙時俊。漢城判尹金履素。依下敎。來待矣。傳曰。入侍。
정조 8년
朴祐源啓曰。今二十一日景慕宮酌獻禮時親祭祭文。當爲製進。而大提學黃景源。方在服制中。藝文提學鄭民始。卽爲牌招。何如。傳曰。允。
정조 8년
備忘記。別軍職番次苟簡。碧潼郡守朴基豐。大興中軍李晳。今日政遞付京職。其代。亦令今日政擇差下送。
정조 8년
傳于趙尙鎭曰。順安縣令。今日政差出。
정조 8년
傳于趙尙鎭曰。洪州營將有闕之代。今日政差出。
정조 8년
有政。吏批。判書徐有隣。參判金夏材進。參議趙鼎鎭式暇。左副承旨林錫喆進。啓曰。碧潼郡守。今當差出。未準朔禁軍將及營將。竝擬。何如。傳曰。允。啓曰。大丘判官。今當差出。而本府。以營下劇邑。物衆地大。素稱難治。不可不擇差。他道有聲績已準限未準朔守令。竝擬。何如。傳曰。允。以權以綱爲校理。趙城鎭爲成川府使。吳毅常爲中和府使。魚用元爲大丘判官。兼春秋單李敏采。洪絲浩爲淸安縣監。金載億爲順安縣令。南志默爲碧潼郡守。
정조 8년
兵批。判書李𡊠進。參判洪良浩病。參議李致中入直。參知鄭存中病。同副承旨趙尙鎭進。以李光沂爲洪州營將。元宇鎭爲大興中軍。金啓澤爲同知。禹弼昌爲西原營將。僉知二單朴基豐李晳。護軍李仁秀。副司直徐有寧鄭東浚李養鼎洪仁浩。竝單付。
정조 8년
趙尙鎭。以弘文館言啓曰。新除授副修撰李頤祥。卽爲牌招察任。何如。傳曰。允。
정조 8년
以副修撰李頤祥牌不進罷職傳旨。傳于趙尙鎭曰。向來臺言。不過官師薄警。此而不言。受而爲例。則當此無定世界。竝與此等草草之言。而將至蔑如。不料論思之地。有此乖當處義。此傳旨勿施。仍以前牌。申飭膺命。
정조 8년
朴祐源。以禮曹言啓曰。今此景慕宮酌獻禮親行時。自上當有散致齋之禮。而正日只隔二日。勢未及依禮文擧行。殿下自今日。散齋一日於別殿。致齋一日於正殿。諸享官及近侍之官應從升者。竝散齋一日於正寢。致齋一日於本司。陪享百官諸衛之屬守衛宮門者。各於本司。淸齋一宿事。知委。何如。傳曰。允。
정조 8년
趙尙鎭。以兵曹言啓曰。去冬三朔能麽兒考講時。訓鍊院主簿安思烈安栐李厚在。部將吳始赫。一次不通。訓鍊院判官趙駿逵。主簿李鎭國。中樞府都事朴挺玉。都摠府都事李民秀。武臣兼宣傳官洪百海金胤行吳胤國洪禹祚金命珣李益懋朴廷吉趙拓壤。部將金柱。守門將洪成源李宅觀陳景文具達遠。二次不通。訓鍊院主簿張齊賢。三次不通。部將金昌胤。四次不通。依定式一次二次三次不通人。竝從重推考。四次不通人。越捧一等。何如。傳曰。允。
정조 8년
領議政鄭存謙箚曰。伏以。都堂錄。成命之下。宜卽擧行。而顧臣痺澁奇疾。尙此彌篤。密室墐塞。長時取汗。雖於房闥之內。少失將攝。危症立至。以此病狀。末由起動。又値文衡遭制。至煩頉稟。惶悚之極。益無所措。前後癏曠之罪。已不可言。而莫重會圈。緣臣稽滯。揆以邦憲。合被重勘。玆敢冒控短箚。仰請譴何。伏乞聖明。亟賜鐫遞。俾圈事速完。仍治臣瀆撓之罪。以肅朝綱。公私幸甚。答曰。省箚具悉卿懇。未參圈坐。不至爲引。卿須安心勿辭。益加善攝。仍傳曰。此批答。遣史官。傳諭于領議政。
정조 8년
副校理林道浩。副修撰李泰永等疏曰。伏以。臣等俄登筵席。得伏聞咸鏡監司李命植狀啓。則以罪人樂彬雲亨李漌福海之益肆跳踉。略無顧忌。至有登聞之擧。臣等聞來。不覺憂憤交中。渠輩俱以凶孽。罪著罔赦。而聖朝。貸以不死。只施薄配。則所當屛息畏縮。不敢自齒於人類。而經年閱歲。舊習未悛。樂彬則買家而偃處。縱奴而行獵。潛通府妓。至有生産。締結邑人。多行威勢。甚至於結縳過門之人。恣行惡刑。一邑苦畏。如遇狼毒。此實前古所未聞所未有之事也。至如雲亨漌。俱犯畜妓之罪。又占買屋之便。交通無賴。敢肆會飮。福海則通貨南北。悍奴行惡。督債閭里。平民受害。噫。天網太恢。王章久屈。此等凶徒。得保首領於渠亦云幸矣。乃反不知斂戢。漸益縱恣。一至於此。此而仍置。則安知不何樣禍機。釀出於此輩之手乎。思之及此。心膽俱寒。樂彬則名在臺啓。亟賜允從。嚴鞫得情。明正典刑。雖其未允從之前。一日疎虞。不可不念。分付王府。爲先荐棘。雲亨漌福海等。亟命道臣及地方官。多定校卒。嚴加防守。其他締結趨使之人。出沒肆惡之奴。竝依道臣狀請。各別嚴刑。遠地定配。前後不飭之道臣。竝施譴削之典。不能防守之地方官。亦爲拿問重勘。斷不可已也。答曰。省疏具悉。前後道臣事。前伯則聞皆嚴束作俑之類。或刑或配。至入於狀辭。時伯則摘發登聞。優可掩過矣。府使事。依施。時府使渠旣枚報。勿論。罪人等。雖令移配。眞所謂有庳奚罪。分付道臣。使之嚴加防戢後。復有此等之弊。當該地方官。當重繩。竝以此意。令該府登關。嚴飭。